પાલિકાની આ બંને માર્કેટો છેલ્લા કેટલાય સમયથી જર્જરિત બની ગઈ હતી. આ ઉપરાંત જલાલપોર રોડ માર્કેટ તો તદન બિનઉપયોગી થઈ ગઈ હતી. આ બંને માર્કેટોને તોડી પાડી તેની જગ્યાએ નવીન માર્કેટો બનાવવાનું આયોજન પાલિકાએ કર્યું છે. નવીન માર્કેટો બનાવવા માટે ઉક્ત માર્કેટો પ્રથમ તોડી પાડવી જરૂરી છે ત્યારે માર્કેટોના ડિમોલિશનની કામગીરી શરૂ કરી છે. જલાલપોર રોડ ઉપરની માર્કેટનું ડિમોલિશન તો શરૂ પણ કરી દીધુ છે. આ ઉપરાંત પાંચહાટડીની માર્કેટમાં જે દુકાનો કાર્યરત છે તે ખાલી કરવા પણ પાલિકાએ જણાવી દીધુ છે. પાંચહાટડી માર્કેટનું ડિમોલિશન પણ શરૂ કરાશે. અહીં ઉલ્લેખનીય છે કે નવસારી પાલિકા પાંચહાટડી અને જલાલપોર રોડ ઉપર પુન: નવી માર્કેટોનું નિર્માણ કરશે. પાંચહાટડી ખાતે અંદાજે 1.98 કરોડ રૂપિયાના ખર્ચે તથા જલાલપોર રોડ ખાતે અંદાજે 1.63 કરોડ રૂપિયાના ખર્ચે નવી માર્કેટો બનાવાશે. આ બંને માર્કેટોમાં હાલ જે કબજેદારો છે તેમને પણ નવી માર્કેટમાં ફાળવણી કરાનાર હોવાનું જાણવા મળ્યું છે.